Det årlige EU-arbejdsprogram for europæisk standardisering for 2017

1.Indledning

Europæiske standarder er blevet et vigtigt politisk værktøj til udformning af EU's politik. Standarder er politikinstrumenter, som forbedrer det indre markeds funktion ved at fjerne tekniske hindringer, der skyldes modstridende nationale standarder. De gør netværk og systemer interoperable, sikrer et højt beskyttelsesniveau for forbrugerne og miljøet og støtter og fremmer innovation. Standarder er til gavn for forbrugerne, virksomhederne og samfundet som helhed og styrker den generelle vækst og konkurrenceevne i EU's økonomi.

Kommissionen ønsker at skabe en konkurrencefordel for europæiske virksomheder og navnlig SMV'er ved at fremme udviklingen af europæiske standarder for varer og tjenesteydelser på strategisk vigtige områder, hvor markederne ekspanderer.

Det årlige EU-arbejdsprogram for europæisk standardisering (AUWP), der skal offentliggøres i henhold til forordning (EU) 1025/2012 (forordningen), har til formål at opstille strategiske prioriteter for europæisk standardisering på grundlag af de politiske mål, som Kommissionen har fastsat i sin planlægning.

For at skabe ny fremdrift i den europæiske standardisering indgår arbejdsprogrammet for 2017 i en større standardiseringspakke, der omfatter Kommissionens meddelelse med titlen "Europæiske standarder til det 21. århundrede", et arbejdsdokument fra Kommissionen om standardisering af tjenesteydelser og meddelelsen om rapporten om forordningens gennemførelse, jf. artikel 24. Der lægges i arbejdsprogrammet særlig vægt på meddelelsen om prioriteringsplanen for IKT-standarder, der blev vedtaget den 19. april 2016. Dette arbejdsprogram tager også afsæt i de drøftelser om det fælles initiativ vedrørende standardisering, som Kommissionen indledte efter vedtagelsen af strategien for det indre marked.

Det understøtter de tiltag, der iværksættes på tværs af Kommissionens prioriteter i forbindelse med et forbundet digitalt indre marked, en modstandsdygtig energiunion med en fremadskuende politik for klimaforandringer og et stærkere og mere fair indre marked med et styrket industrigrundlag.

Det aktuelle årlige EU-arbejdsprogram supplerer de tiltag, der indgår i arbejdsprogrammet for 2016, især med hensyn til forordningens bestemmelser om inklusion.

Retningslinjerne i arbejdsprogrammet har ikke andre budgetmæssige indvirkninger end dem, der allerede forudses i de finansielle overslag for 2017.

2.Strategiske prioriteter for europæisk standardisering

2.1.IKT-standardisering

Kommissionens meddelelse om IKT-standardiseringsprioriteter for det digitale indre marked indeholder en liste over prioriterede byggesten for det digitale indre marked, hvor bedre IKT-standardisering er mest presserende. Listen omfatter: 5G-kommunikation, cloudcomputing, tingenes internet, (masse-)datateknologier og IT-sikkerhed. Der er tale om de vigtigste teknologiske byggesten, som der bliver brug for inden for bl.a. e-sundhed, forbundne og automatiserede køretøjer, intelligent energi, kompleks fremstillingsvirksomhed og intelligente boliger. Kommissionen har ikke aktuelle planer om at fremsætte standardiseringsanmodninger til de europæiske standardiseringsorganisationer (ESO'erne), men vil bede dem om at deltage i en række forberedende aktiviteter for at kortlægge og udvikle passende standarder.

Inden for cloudcomputing vil Kommissionen anmode ESO'erne om inden midten af 2017 at ajourføre kortlægningen af cloudstandarder og retningslinjer for slutbrugerne (først og fremmest SMV'erne og den offentlige sektor) i samarbejde med internationale standardudviklende organisationer, cloududbydere og slutbrugere.

I forbindelse med tingenes internet vil Kommissionen skabe et interoperabelt miljø for tingenes internet i samarbejde med ESO'ere og internationale standardudviklende organisationer. Kommissionen vil herefter vurdere, om der er behov for yderligere tiltag for at udbedre konstateret manglende interoperabilitet, og om nødvendigt overveje at ty til juridiske foranstaltninger for at anbefale passende standarder.

Inden for IT-sikkerhed vil Kommissionen:

anmode ESO'erne om at udarbejde praktiske retningslinjer for tingenes internet, 5G, cloud, big data og intelligente fabrikker ("smart factories") inden udgangen af 2016

anmode ESO'erne om at udvikle standarder inden udgangen af 2018, som skal støtte verdensomspændende interoperabilitet og sømløs, pålidelig autentificering på tværs af genstande, apparater og fysiske og juridiske personer baseret på sammenlignelige tillidsmodeller

over de kommende tre år støtte ESO'erne i udviklingen af standardbaserede retningslinjer for organisationers risikostyring af IT-sikkerhed og tilsvarende revisionsretningslinjer for myndigheder eller tilsynsmyndigheder.

Kommissionen vil samarbejde med ESO'erne for at sikre, at der tages højde for deres strategier og tiltagskøreplaner i de nye krav, der fremkommer i forbindelse med digitalisering af industrier såsom bilindustrien, energibranchen, e-sundhed og kompleks fremstillingsvirksomhed.

2.2.Standardisering af tjenesteydelser